بلوچ ریاست ءِ سیمسر میر نصیر خان نوری ءَ چہ پیسر میر چاکر (یا شیھَک) رند ءَ گیشّینتگ اَنت!
نبشتہ کار: بشیر شوھاز
۔۔۔۔۔۔۔۔۔۔۔۔۔۔۔۔
اے وھد ءَ کہ میر چاکر رِند کلات ءِ سر ءَ ارش کنت، کلات ءِ ھاکمی بس لھتے دَمگانی سر ءَ بیت۔ میر چاکر رند ءَ پیسر مکران ھچبر کلات ءِ بَھر نہ بیت۔ مکران ءُ دگہ بازیں ھند ءُ دَمگانی لِنک ءَ میر چاکر رند یا میر شیھَک گوں کلات ءُ سیوی ءُ دگہ دَمگاں جوڑ کنت۔ بلوچ ءَ نبشتہیں تاریخ نیست۔ بلوچ ءِ کوھنیں تاریخ ایوک شعراں پشت کپتگ۔ اے شعر سینہ تہ سینہ اتکگ ءُ بلوچ ءِ پدریچ ءَ سر بوتگ اَنت۔ نبشتہیں تاریخ شاعری ءِ رنگ ءَ مُلائی عھد ءَ بنگیج بیت۔ گیشتریں بلوچاں اے رِدا سِتک انت کہ بلوچ ریاست ءِ تشکیلی عہد چہ میر چاکر رند یا میر شیھک رند ءَ بندات بیت۔ اے درگت ءَ پکّائیں منّانک بلوچی زبان ءِ شھلچہ کار نامئیں تاریخ دان ءُ شاعر ملا فاضل ءِ یک لچھہے ءَ دست کپ اَنت:
ماں گھیں دربنداں شکر گالیں حیدر اَت
نصر الدین کیچ ءَ او مگس جامیں بکّر ءَ
مند ءَ جام، ھَور ءَ ھُسین مُلا جعفر ات
دُزدر ءَ ھاشم خان ات ءُ سرحد کمبر اَت
تَلّ ءَ جَلّاب ءُ بَستگیں راجانی سر اَت
بیلو ءَ عالی نوتک ءُ بیلی چاکر اَت
سی ھزار موسائی عمر کوٹ ءِ لشکر ات
سندھ ءِ تالپوراں پہ حضور پُلّیں نوکر اَت
جنگ ماں ایران ءَ مشھد سالے سئے بَر اَت
زھم جنیں بیبگر ءِ شکار شاہ ءِ دُختر اَت
کنّو آنی وھد ءَ ملک میران پیسر اَت
گوھرام گوں لاشار ءُ مگسی آں مرد ور ات
مند ءِ چوٹا ءُ غلام شاھیں برادر اَت
اودا ماں گنداوگ مُج ءُ فوج ءُ سنگر اَت
چے دگہ “بے دینیں ” شہنشاہاں زیات تر ات
کُشتگ ءُ گلّینت ئے جلاھو ڈیھاں در ات
فاضل ءِ اے لچھہ ءَ دُزدر، جگین، کیچ ءُ مگس ءُ مند ءُ سرحد ءُ تاں بیلہ ءُ سندھ ءِ جاھانی ڈس دیگ ، بلوچ ءِ مرچیگیں سیمسر ءَ چہ تپاوت نہ دار اَنت۔
بلوچ ءِ تاریخ شعراں نبشتہ اِنت۔ اے تاریخ ءَ کس رَد کُرت نہ کنت میر چاکر رند یا میر شیھک رند ءَ پیسر جگین ءُ مکران ءُ دگہ بازیں بلوچ دَمگ “ریاست کلات” ءِ بَھر نہ بیتگ اَنت۔ مکران ءِ وتی جتائیں بستارے بیتگ۔ ھچ چُشیں تاریخی شاھدی نیست کہ اے دمگ کجام وھد ءُ زمانگ ءَ کجام ھاکم ءِ دَور ءُ باریگ ءَ کلات ءِ بھر بوتگ اَنت۔ البت پدّریں تاریخ ھمیش اِنت کہ اے دمگ میر چاکر رند یا شیھَک رند ءَ گران ءُ کمایان ءُ یکدست کنان کُرتگ اَنت۔ میر چاکر ءَ کُلّیں دمگ گران ءُ اودا وتی نمائندہ نادینان کُرتگ اَنت تاں کلات ءُ سیوی ءُ ڈاڈر ءَ سر بیتگ۔
بلوچستان ءِ مرچیگیں سیمسرانی تھا ھند ءُ دمگانی لِنکانی جوڑینوک میر چاکر رند یا میر شیھَک رِند بوتگ۔ ایشی ءَ ما بلوچ ریاست ءِ تشکیل ءِ بنداتی دَور گوشت کنیں کہ میر چاکر رند یا میر شیھک رند ءَ اے ھند ءُ دمگ یکے گوں دومی ءَ پیوست کُرتگ اَنت ءُ بلوچ ءِ سیمسر گِیشّینتگ۔ البت، وھدیکہ میر نصیر خان نوری ءِ گَپ کئیت تہ میر نصیر خان نوری ءَ بلوچ ءِ کوھنیں ھند ءُ دمگ نوکسری وتی دست ءَ آؤرتگ اَنت ءُ بلوچ ءِ سیمسر دوبَر گیشّینتگ اَنت۔ اے ردا بلوچ ءِ تاریخ ءِ تھا آ ھَند ءُ مقام کہ میر چاکر رند ئیگ اِنت، آ ھند ءُ مقام میر نصیر خان نوری ءُ دگراں بَھر نہ بوتگ۔ بلوچ ءِ تاریخ ءَ میر نصیر خان نوری ءِ بستار بس ھمیش اِنت کہ آئی ءَ میر چاکر رند ءِ جوڑ کُرتگیں لنک یا سیمسر دوبَر جوڑینتگ اَنت۔ بلوچ ریاست ءِ بانی میر نصیر خان نوری نہ اِنت۔ میر چاکر رِند اِنت۔
میر نصیر خان نوری ءَ رَند کلات ءِ احمدزئی آں ماں بلوچ تاریخ ءَ میر چاکر رند ءِ نام پہ زانت ءُ پہ کست ءُ کینگ کور دیم کنگ ءُ بیگواہ کنگ ءِ کوشست کُرتگ۔ اے ردا کلات ءِ گُڈّی ھاکم احمد یار خان (کہ جناح ءِ وفاداری ءَ بلوچ ءِ پت ءُ پیرُکی ڈیھ پاکستان ءَ بَکش اِتے ) کست ءُ تعصب ءَ ھمینکہ کور کُرتگ کہ وتی کتاب ءِ تھا میر چاکر رند ءَ بلوچ تاریخ ءِ مجرم گُشیت!